R. Kaliňák, poslanec: (2005-02-03):
Vážené kolegyne, kolegovia, poslanecký návrh novely zákona Federálneho zhromaždenia Českej a Slovenskej Federatívnej Republiky z roku 1992 o Vojenskej polícii, ktorý predkladám spolu s kolegom podpredsedom výboru pre obranu a bezpečnosť Romanom Vavríkom, je predkladaný predovšetkým v záujme skvalitnenia a zefektívnenia činností Vojenskej polície, ktorá plní úlohy podľa tohto zákona. Súčasný zákon o Vojenskej polícii totiž nepostihuje zmeny právnej úpravy Slovenskej republiky za posledných 12 rokov, nereflektuje na inštitucionálne, organizačné a ďalšie zmeny, ktoré sa uskutočňujú v rezorte Ministerstva obrany Slovenskej republiky po roku 2004, po vstupe Slovenskej republiky do Severoatlantickej aliancie, nepostihuje ani výkon služby Vojenskej polície pri ochrane života a zdravia vojakov, zamestnancov a vojenského majetku, upevňovaní vojenskej disciplíny a poriadku s celospoločenskou pôsobnosťou. V súčasnosti platný federálny zákon o Vojenskej polícii bol poplatný dobe svojho vzniku, a to v čase, keď sme ešte nemali presnú predstavu o tom, akým spôsobom chceme, aby fungovala vtedy ešte armáda v Českej a Slovenskej Federatívnej Republike. Od tých čias sme prešli naozaj mnohými zmenami. Návrh novely zákona bol vypracovaný práve na základe objektívnej potreby zákonnou formou upraviť a stanoviť činnosť a oprávnenia Vojenskej polície s ohľadom na vývoj bezpečnostnej situácie v Slovenskej republike po roku 1993 a určite aj po roku 2001. Obsahom návrhu novely sú predovšetkým nové ustanovenia, ktoré stanovujú a upravujú rozsah pôsobnosti a úlohy Vojenskej polície. Upravujú jej organizáciu, v rámci ktorej sa riaditeľ Vojenskej polície priamo podriaďuje ministrovi obrany Slovenskej republiky. Rozširuje sa oprávnenie vojenského policajta pri prehliadke osôb, objektov, batožiny a vecí, ako aj použitie špeciálneho streliva a zbrane. Odstraňuje chybu, ktorá v zákone č. 171/1993 Z. z. o Policajnom zbore v znení neskorších predpisov spôsobovala, že vojenskí policajti mohli predviesť iba páchateľa priestupku, a nie páchateľa trestného činu. Taktiež sa naďalej a bližšie špecifikujú objekty spolupráce. Vážené dámy a páni, slovenské Ozbrojené sily vstúpili v roku 2004 spolu so Slovenskou republikou ako celkom do Severoatlantickej aliancie. Úlohy, ktoré sú dnes kladené na Vojenskú políciu, sa principiálne odlišujú od tých, ktoré boli kladené na Vojenskú políciu pred 13 rokmi, v čase Českej a Slovenskej Federatívnej Republiky. Dnes už tie pôsobnosti, ktoré Vojenská polícia má, nestíhajú kryť potreby a požiadavky, ktoré na nás kladie Severoatlantická aliancia, či už pri zabezpečovaní ochrany osôb v rámci návštev zahraničných vojenských predstaviteľov, ako aj spoluprácu s cudzími vojenskými políciami, keďže naša Vojenská polícia má výrazne oklieštené právomoci. Podriadenie Vojenskej polícii a velenia Vojenskej polície priamo pod ministra obrany Slovenskej republiky považujeme za správne predovšetkým z toho dôvodu, aby nedochádzalo k skrývaniu a, ako sa hovorí ľudovo, zatĺkaniu rôznych trestných činov v rámci profesionálnej armády práve z toho dôvodu, že práve vojenskí velitelia by boli tí, ktorí by velili vojakom vo Vojenskej polícii. Civilná kontrola, ktorú predstavuje ministerstvo, zosobnené v osobe ministra obrany, je zárukou, že Vojenská polícia má šancu lepšie bojovať proti trestnej činnosti v rámci Ozbrojených síl. Dámy a páni, predložený návrh novelizácie zákona nepredpokladá zvýšenie nárokov na finančné prostriedky zo štátneho rozpočtu, nezakladá ani nároky na pracovné sily a organizačné zabezpečenie. Bol vypracovaný v úzkej súčinnosti s odborníkmi z Vojenskej polície a v nadväznosti na uvedené vás láskavo žiadam o jeho podporu. Ďakujem.